Mandag eftermiddag forsøgte fire yngre rumænere at stikke afsted med tøj fra Vero Moda og H&M i Bispensgade i det indre Aalborg. Tøj til en samlet værdi af omkring 50.000 kr. Men en snarrådig nordjyde så dem komme slæbende med pose efter pose, mens han ventede på sin kone, der var inde og shoppe. Herefter kontaktede han politiet. Politiet fik fat i to af de fire rumænere, som tirsdag eftermiddag blev fremstillet i grundlovsforhør. Her måtte de indkassere en straksdom på tre måneder og en udvisning. Det fortæller vagtchef Poul Fastergaard fra Nordjyllands Politi. De to mænd er henholdsvis 21 og 18 år. Efterfølgende skal overvågningsmateriale fra butikkerne ses igennem med henblik på at få de sidste to tyve identificeret.

Referat:
Fire rumænere forsøgte mandag eftermiddag at stjæle tøj fra Vero Moda og H&M. Tirsdag faldt hammeren for to af dem.